Kunnan ylilääkäri ei ole tapauksesta tietoinen.

73-vuotias Rea Malmstén heräsi yöllä epämiellyttävään yllätykseen. Kuvituskuva. MOSTPHOTOS

Elokuussa kovaan kuumeeseen sairastunut 73-vuotias Rea Malmstén joutui viettämään sairautensa vuoksi öitä sairaalassa.

Nurmijärven terveyskeskuksen vuodeosastolla Malmstén heräsi kesken uniensa epämiellyttävään yllätykseen. Samaan huoneeseen sijoitettu vanha miespotilas tyydytti itseään Malmsténin sängyn vieressä.

– Heräsin sängynkaiteen rytkeeseen ja kun sain silmät auki, näin miehen tyydyttävän itseään siinä lujaa.

– Saman tien karjaisin laatusanoja ja hoitaja oli siinä ihan silmänräpäyksessä, Malmstén kertaa painokkaasti.

Malmsténin mukaan mies oli kulkenut rollaattorilla hänen sänkynsä viereen masturboimaan.

– Valitettavasti nukuin käteni päällä, muuten se olis saanut äkkilähdön siitä ja lujaa, Malmstén sanoo.

Malmstén kertoo hoitajan vieneen miehen pois hänen sängynsä vierestä nopeasti. Loput osastolla vietetyt yöt olivat kuitenkin Malmsténille unettomia.

– Pari vuorokautta valvoin yöllä, että jos se tulee siihen vielä. Se mies nukkui siinä viereisellä sänkypaikalla ja tuijotti seinäpeilistä öisinkin, Malmstén kertoo.

Malmsténin mukaan naapurisänkyläisen lisäksi hänen kanssaan samassa huoneessa oli muitakin muistisairaan oloisia vanhoja miehiä.

– Niitä oli neljä äijää, kaikki varmaankin muistivikaisia. Ihan sekaisin olivat kaikki. Aamulla juttelivat sotamuistoista, sitten juttelivat naisista painokelvottomia asioita, Malmstén puhisee.

Nurmijärven vastaava sosiaali- ja terveysjohtaja, johtava ylilääkäri Ilpo Salminen kertoo, ettei ole kyseisestä yöllisestä tapauksesta tietoinen. Salmisen mukaan naisia ja miehiä joudutaan toisinaan ruuhkan vuoksi sijoittamaan samaan huoneeseen.

Osastojen päivittäisestä toiminnasta vastaavaa, terveys- ja vanhuspalveluiden päällikkö Johanna Jahnukainen kertoo, että toisinaan hoidon tarve menee sukupuolen edelle.

– Jos ei ole muuta potilaspaikkaa, joudutaan ruuhkan vuoksi laittamaan miehiä ja naisia samaan huoneeseen, Jahnukainen kertoo.

Jahnukainen kertoo käyneensä tapahtumia läpi Malmsténin kanssa, mutta yksittäistä potilastapausta hän ei kykene yksityisyydensuojan kanssa vahvistamaan.

– Rouvan kanssa on keskusteltu tilanteesta ja esitetty pahoittelut hänen kokemuksestaan, Jahnukainen sanoo.

Asiasta uutisoi ensimmäisenä Nurmijärven Uutiset.

Juttua muokattu kello 14.19: Tapaus oli sattunut Nurmijärven terveyskeskuksen vuodeosastolla, ei Hyvinkään sairaalassa, kuten jutussa aiemmin väitettiin. Toimitus pahoittelee virhettä.